Imtella' Novembru 1, 2020 - Aġġornata 1 Ta' Novembru, 2020 3:59pm Il-Prim Ministru u Mexxej Laburista Dr Robert Abela qal li wara li kellmuh diversi nies li kellhom kanċer jew mard serju, se jneħħi darba għal dejjem l-inġustizzja li dawn il-persuni ma kienux qed jingħataw self mill-banek għal xiri ta' propjeta' minħabba problema ta' life insurance kawża tas-sitwazzjoni ta' saħħithom. Dr Abela qal li se jkun qed jagħti direzzjoni biex din l-inġustizzja titneħħa. Dr Abela qal ukoll li hu mhu lest li jgħatti lil ħadd, u li min jagħmel il-ħażin irid ipatti għal għemilu. Il-Prim Ministru qal ukoll li ftit tas-snin ilu taħt Gvern Nazzjonalista, nies li kellhom rwol f'awtoritajiet kienu jitħallew jagħmlu xogħol fil-privat, fosthom semma chairman ta' Transport Malta li kien isiefer man-negozjanti u t-tenders kienu jingħataw lil entitajiet li hu kellu interess fihom. Dr Abela qal li għal dan il-Gvern, dan hu inaċċettabbli u qed jagħti direzzjoni li min hu f'pożizzjoni għolja f'awtorita' jew entita' tal-Gvern, ma jistax jagħmel ix-xogħol privat tiegħu wkoll. Il-Prim Ministru qal li ma jistax jifhem lill-kelliemi Nazzjonalista għall-Ġustizzja li qed jipprova jimmina l-ħidma tal-Pulizija f'investigazzjonijiet tant delikati. Qal li minkejja li dwar il-Qrati, dan il-Gvern wettaq ir-riformi u rċieva tifħir mill-Kummissjoni Venezja u l-Kummissjoni Ewropea, u approvazzjoni mill-Oppożizzjoni u s-soċjeta' ċivili, jistaqsi kif il-kelliem ewlieni Nazzjonalista tal-Ġustizzja baqa' għaddej bl-attakki barra minn Malta. B'reazzjoni għad-diskors għall-baġit mill-Kap tal-Oppożizzjoni, il-Prim Ministru qal li dan kien xott mill-viżjoni u lanqas biss ta direzzjoni ċara/ Dr Abela qal li Dr Grech filli qal li jaqbel mal-vouchers li ta l-Gvern li ġġeneraw konsum daqs 40,000 turist, u filli qal li ma jaqbilx, u filli jgħid li jrid li jerġgħu jingħataw. Dr Abela qal li minkejja li kien hemm min qal li l-ekonomija Maltija se tikkrrolla, din il-ġimgħa pajjiżna ġab ċeritifikat mill-aqwa tal-Eurostat li pajjiżna kellu l-inqas rata ta' qgħad fiz-zona Ewro. Qal li dawn huma r-riżultati ta' suċċess f'pajjiżna, li filwaqt li f'pajjiżi oħrajn fiz-zona Ewro il-qgħad tiela' l fuq, Malta nieżel l-isfel. Dr Abela qal li min jiftaħar li hu Griek, u jistħi jgħid li hu Malti, jgħidlu li r-rata tal-qgħad fil-Greċja, hija erba' darbiet aktar minn Malta. Dr Abela qal li minħabba li dan kien baġit uniku, il-Partit Nazzjonalista infexx jattakka lill-Gvern biex jipprova jnessi kemm is-suċċess tal-baġit. Il-Prim Ministru qal li dan hu Gvern li jemmen fit-tajjeb tan-nies, sensittiv għall-bżonnijiet tagħhom u għalhekk se jibqa' viċin in-nies is-sena kollha u mhux meta tasal biss id-data tal-elezzjoni